Okaʼpetz vet Jesuus tu tenam Jerikoo,
tul sebʼtich ipal vet paʼl Jesuus tuulbʼal u tenam.
Atichetz val u vinaq uvaʼ Sakeeoich ibʼij,
atz iqʼesalich inqʼa jaqol puaq tetz Rooma.
Tul txʼiolich iqʼij.
Tzʼeʼyichetzxh Sakeeo tiʼ tilixeʼ jaʼlich Jesuus,
pet yeʼ nikich tutxh tilt Sakeeo Jesuus taʼn inqʼa mamala tenam.
Tan txhʼojich kuxh ichʼij Sakeeo.
Yaʼne qʼex ibʼaxabʼ Sakeeo vatz inqʼa mam xaol tiʼ tilix Jesuus.
Tul pal vet jaʼ Sakeeo viʼ val u tzeʼ sikoomoro,
tan il Jesuus toqnaʼqich paloq vet tzitzi.
Aqʼbʼetz vet Jesuus tal uvaʼ atich Sakeeo,
tul saqin jaʼ Jesuus viʼ u tzeʼ.
Tul til vet Jesuus Sakeeo.
Yaʼne ech tal Jesuus te Sakeeo s-eche:
—¡Sakeeo,
nal kuxh akuʼl viʼ u tzeʼ!
Tan nik tal quBʼaal Tiuxh uvaʼ txheel toq atinoq in tavotzotz,
—xeʼt Jesuus te Sakeeo.
Yaʼne nal kuxh ikuʼl Sakeeo viʼ u tzeʼ.
Tul chiibʼiyichxh vet Sakeeo tiʼ ikʼulux Jesuus t-totzotz.
Tiletz vet inqʼa xaol vibʼenoʼk Jesuus t-totzotz Sakeeo,
tul xeʼtaq vet tiʼ teesal iqʼij Jesuus.
Tul ech motx tal vet s-eche:
—Yeʼbʼaʼn uvaʼ nik ibʼan Jesuus.
Tan il Jesuus maʼtoʼk txʼaʼon kʼatz val u aj paʼvom,
—xeʼtaqe.
Bʼiiletzxh vet s-tuul,
tul txakeʼv vet Sakeeo.
Tul ech tal Sakeeo te Jesuus s-eche:
—Il nikʼaʼmil inqʼa kamaq vetz ila,
inBʼaal,
toq voya te inqʼa meebʼaʼ.
Atz oq at invaʼq xaol subʼel vaʼn tiʼ kam invaʼq,
tul kajpaqul vet ichʼexel toq vaqʼ s-te,
—xeʼt Sakeeo.
Tul ech tal Jesuus te Sakeeo s-eche:
—Chitpiy vet axh s-txheel tiʼ inqʼa apaʼv,
atz chitpiy vet jankʼal inqʼa xaol inqʼa at tavotzotz.
Tul qat inkuy sotzsal vet inqʼa ipaʼv.
Tan ech qat akʼuqbʼat akʼuul tiʼ quBʼaal Tiuxh,
eche ikʼuqbʼat Avraʼaam ikʼuul tiʼ quBʼaal Tiuxh.
Tan aʼ qat ulk in,
in,
u Kʼaola uvaʼ qat bʼen s-alam aanima,
tiʼ itxhokox,
atz tiʼ ichitix inqʼa xaol,
inqʼa tzʼeqxinaʼq tu paʼv,
eche itxhokon invaʼq u xeen karneʼl tiʼ vikarneʼl uvaʼ tzʼeqxinaʼqle,
—xeʼt Jesuus.